A Bizottság 2437/2000/EK rendelete
(2000. november 3.)
egy takarmány-adalékanyag végleges, illetve új takarmány-adalékanyagok ideiglenes engedélyezéséről
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb az 1887/2000/EK bizottsági rendelettel módosított [1], a takarmány-adalékanyagokról szóló, 1970. november 23-i 70/524/EGK tanácsi irányelvre [2] és különösen annak 3. cikkére,
mivel:
(1) A 70/524/EGK irányelv előírja, hogy a tudományos és műszaki ismeretek fejlődésének figyelembevételével új adalékanyagokat kell engedélyezni.
(2) Az irányelv 9d. cikke előírja, hogy az irányelv C. mellékletének II. részében felsorolt típusú adalékanyagot engedélyezni kell, ha a dokumentációja értékelését követően az irányelv 3a. cikkében megállapított összes feltétel teljesül.
(3) Az irányelv 9e. cikke előírja, hogy az ugyanezen típusú adalékanyagokat ideiglenesen engedélyezni lehet legfeljebb négy éves időtartamra, ha az említett dokumentáció értékelését követően az irányelv 3a. cikkének b)-e) pontjában megállapított feltételek teljesülnek, és ha a rendelkezésre álló eredmények alapján ésszerűen feltételezhető, hogy a 3a. cikk a) pontjában meghatározott feltételek is teljesülnek.
(4) A benyújtott dokumentáció értékelése azt mutatja, hogy az e rendelet I. és II. mellékletében ismertetett mikroorganizmus-készítmény megfelel az irányelv 3a. cikkének b)-e) pontjában megállapított követelményeknek. Ezen túlmenően, malacokra vonatkozóan teljesíti a 3a. cikk a) pontjában meghatározott feltételeket is.
(5) A rendelkezésre álló eredmények alapján az is ésszerűen feltételezhető, hogy a 3a. cikk a) pontjában megállapított feltételek ugyanezen mikroorganizmus-készítmény használatának vonatkozásában a rendelet II. mellékletében felsorolt állatkategóriákra teljesülnek.
(6) A benyújtott dokumentációk értékelése azt mutatja, hogy az e rendelet III. mellékletében ismertetett enzimkészítmények megfelelnek az irányelv 9e. cikkében meghatá- rozott, az ideiglenes engedélyezésre vonatkozó követelményeknek, ha azokat az e rendelet III. mellékletében meghatározott állatkategóriák vonatkozásában, és az ott megállapított egyéb rendelkezésekkel összhangban alkalmazzák.
(7) A munkavállalók munkahelyi biztonságának és egészségvédelmének javítását ösztönző intézkedések bevezetéséről szóló, 1989. június 12-i 89/391/EGK tanácsi irányelv [3] és a vonatkozó egyedi irányelvek, különösen a legutóbb a 97/65/EK bizottsági irányelvvel [4] módosított, a munkájuk során biológiai anyagokkal kapcsolatos kockázatoknak kitett munkavállalók védelméről szóló 90/679/EGK tanácsi irányelv [5] teljes mértékben alkalmazandók a takarmány-adalékanyagok munkavállalók által történő használatára és kezelésére.
(8) A takarmányozási tudományos bizottság kedvező véleményt nyilvánított az enzim- és mikroorganizmus-készítmények ártalmatlanságára, illetve a mikroorganizmus-készítmények malacokra gyakorolt kedvező hatására vonatkozóan.
(9) Az e rendeletben előírt intézkedések összhangban vannak a Takarmányok Állandó Bizottságának véleményével,
ELFOGADTA EZT A RENDELETET:
1. cikk
Az e rendelet I. és II. mellékletében felsorolt, a "mikroorganizmusok" csoportjába tartozó készítmények a 70/524/EGK irányelvnek megfelelően takarmány-adalékanyagként az említett mellékletekben megállapított feltételekkel engedélyezettek.
2. cikk
Az e rendelet III. mellékletében felsorolt, az "enzimek" csoportjába tartozó készítmények a 70/524/EGK irányelvnek megfelelően takarmány-adalékanyagként az említett mellékletben megállapított feltételekkel engedélyezettek.
3. cikk
Ez a rendelet az Európai Közösségek Hivatalos Lapjában való kihirdetésének napját követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2000. november 3-án.